Andries Cornelius (1935 – 18 Januarie 1993) was ’n Afrikaans omroeper en skrywer. Andries Cornelius is in 1935 gebore. Hy word aangestel as omroeper by die Suid-Afrikaanse Uitsaaikorporasie SAUK, waar hy gereeld die nuus lees en as sportkommentator van verskeie sporte, insluitende rugby, stoei en snoeker, optree. Vir twee jaar doen hy ook diens by Radio Nederland se Wêreldomroep in Hilversum, waar hy veral help met Afrikaanse programme. Hy word bekroon vir verskeie van sy hoorbeelde. In die vroeë jare sewentig kwalifiseer hy as prokureur en werk vir ’n ruk as regsadviseur vir die Mynwerkersunie, terwyl hy steeds vryskutwerk doen vir die radio. Hy sluit later weer voltyds by die SAUK aan, maar word aan die einde van 1987 afgedank weens ’n arbeidsdispuut met die SAUK. Vir geruime tyd het hy probleme met sy gesondheid. Na ’n oogoperasie wat onsuksesvol was, eis hy ’n groot bedrag geld van die Garden City-kliniek in Pretoria. Vroeg in Januarie 1993 word sy been afgesit weens swak bloedsomloop, maar die trauma van hierdie behandeling lei daartoe dat hy op Maandag 18 Januarie 1993 aan ’n hartaanval oorlede is.